

**ประกาศองค์การบริหารส่วนตำบลชุมพวง**


**เรื่อง ประกาศใช้แผนพัฒนาท้องถิ่นสี่ปี (พ.ศ.๒๕๖๑-๒๕๖๔)**

----------------------------------------------

ด้วย คณะกรรมการสนับสนุนการจัดทำแผนพัฒนาองค์การบริหารส่วนตำบลชุมพวง ได้จัดทำร่างแผนพัฒนาท้องถิ่นสี่ปี (พ.ศ.๒๕๖๑ – ๒๕๖๔) ขององค์การบริหารส่วนตำบลชุมพวง เพื่อให้สามารถบูรณาการกับแผนพัฒนาจังหวัด แผนปฏิบัติราชการประจำปีของจังหวัดและตอบสนองความต้องการของประชาชนอันจะนำไปสู่การจัดทำงบประมาณที่มีประสิทธิภาพ ซึ่งมีความต่อเนื่องและมีความก้าวหน้าครอบคลุมระยะเวลาสี่ปี โดยผ่านความเห็นชอบของคณะกรรมการพัฒนาองค์การบริหารส่วนตำบลชุมพวง และสภาองค์การบริหารส่วนตำบลชุมพวงได้มีมติเห็นชอบร่างแผนพัฒนาท้องถิ่นสี่ปี (พ.ศ. ๒๕๖๑ – ๒๕๖๔) ในการประชุมสภาฯ สมัยวิสามัญ สมัยที่ ๔ ครั้งที่ ๑ ประจำปี พ.ศ.๒๕๕๙ เมื่อวันที่ ๒๘ พฤศจิกายน ๒๕๕๙

อาศัยอำนาจตามข้อ ๑๗ (๔) แห่งระเบียบกระทรวงมหาดไทยว่าด้วยการจัดทำแผนพัฒนาองค์กรปกครองส่วนท้องถิ่น พ.ศ. ๒๕๔๘ แก้ไขเพิ่มเติมถึง (ฉบับที่ ๒) พ.ศ.๒๕๕๙ จึงอนุมัติและประกาศใช้แผนพัฒนาท้องถิ่นสี่ปี (พ.ศ.๒๕๖๑ – ๒๕๖๔) ขององค์การบริหารส่วนตำบลชุมพวง โดยให้มีผลบังคับใช้ตั้งแต่บัดนี้เป็นต้นไป รายละเอียดตามเอกสารที่แนบท้ายประกาศนี้

จึงประกาศให้ทราบโดยทั่วกัน

 ประกาศ ณ วันที่ ๒๙ พฤศจิกายน พ.ศ. ๒๕๕๙

(นางสาวปิยภัทร รัชชาพงษ์)

นายกองค์การบริหารส่วนตำบลชุมพวง